b"\n_START_ARTICLE_\nAaron Aaronsohn\n_START_SECTION_\nEl\xc3\xa4m\xc3\xa4\n_START_PARAGRAPH_\nAaronsohn syntyi 1876 pieness\xc3\xa4 kyl\xc3\xa4ss\xc3\xa4 Romaniassa. 1882 Aaronsohnin vanhemmat muuttivat ensimm\xc3\xa4isen alijan mukana Osmanien valtakuntaan kuuluvaan Palestiinaan ja olivat perustamassa Zikhron Ya'akovin asutusta Haifan ulkopuolella. Aaronsohnin \xc3\xa4lykkyys huomattiin varhain ja 1893 h\xc3\xa4net l\xc3\xa4hetettiin Edmond de Rotschildin sponsoroimana opiskelemaan maatalous- ja kasvitiedett\xc3\xa4 Ranskaan._NEWLINE_Palattuaan kahden vuoden kuluttua Palestiinaan h\xc3\xa4n toimi maataloustieteellisen\xc3\xa4 neuvonantajana suurtilojen omistajille ja ryhtyi tutkimaan Palestiinan kasvistoa ja geologiaa. 1906 h\xc3\xa4n teki l\xc3\xa4pimurtonsa l\xc3\xb6ydetty\xc3\xa4\xc3\xa4n villin emmervehn\xc3\xa4n (Triticum dicoccoides) kasvamasta Hermonvuoren alueella. L\xc3\xb6yt\xc3\xb6 teki h\xc3\xa4nest\xc3\xa4 tieteellisiss\xc3\xa4 piireiss\xc3\xa4 kuuluisan ja kolme vuotta my\xc3\xb6hemmin h\xc3\xa4n teki kahdeksan kuukauden pituisen kierto- ja luetomatkan Yhdysvaltoihin, jossa h\xc3\xa4n my\xc3\xb6s tutustui sionismiin._NEWLINE_Yhdysvalloissa ker\xc3\xa4ttyjen varojen turvin h\xc3\xa4n perusti tutkimusaseman Palestiinassa sijainneeseen Athlitiin, jossa h\xc3\xa4n suoritti seuraavien vuosien ajan kasvitieteellisi\xc3\xa4 kokeita. Ensimm\xc3\xa4isen maailmansodan puhjettua Aaronsohnin perhe j\xc3\xa4i Palestiinaan toisin kuin useimmat juutalaisperheet, jotka poistuivat maasta. 1915 Syyrian kurvern\xc3\xb6\xc3\xb6ri Djemal pa\xc5\xa1\xc5\xa1a nimitti Aaronsohnin satotuhoja aiheuttaneiden hein\xc3\xa4sirkkaparvien h\xc3\xa4vitykseen t\xc3\xa4ht\xc3\xa4\xc3\xa4v\xc3\xa4n ohjelman p\xc3\xa4\xc3\xa4llik\xc3\xb6ksi._NEWLINE_Aaronsohn matkusti ty\xc3\xb6ns\xc3\xa4 puolesta Syyriassa ja Palestiinassa ja j\xc3\xa4rjesti julkisia luentoja ja oppitunteja liittyen hein\xc3\xa4sirkkojen h\xc3\xa4vitt\xc3\xa4miseen. Samalla h\xc3\xa4n kuitenkin kiinnitti huomiota huononevaan tilanteeseen alueella ja pelk\xc3\xa4sti erityisesti sen juutalaisv\xc3\xa4hemmist\xc3\xb6n puolesta. Sodan aikana Aaronsohn oli mukana perustamassa Palestiinassa toiminutta Iso-Britannialle tiedustelutietoa toimittanutta juutalaisvakoojien verkostoa, jonka nimeksi tuli my\xc3\xb6hemmin Nili._NEWLINE_Nili-vakoiluj\xc3\xa4rjest\xc3\xb6\xc3\xb6n kuului my\xc3\xb6s Aaronsohnin sisar Sarah Aaronsohn, joka j\xc3\xa4i 1917 turkkilaisten vangiksi ja teki itsemurhan. Sodan loppuvaiheiden aikana Aaronsohn toimi \xc3\xa4\xc3\xa4nekk\xc3\xa4\xc3\xa4n\xc3\xa4 sionismin puolestapuhujana. 15. toukokuuta 1919 h\xc3\xa4n kuoli lento-onnettomuudessa ylitt\xc3\xa4ess\xc3\xa4\xc3\xa4n Englannin kanaalia paksussa sumussa. H\xc3\xa4nen tai lent\xc3\xa4j\xc3\xa4n ruumista ei koskaan l\xc3\xb6ydetty."